हाम्रा नेताहरुले आर्थिक विकासका विषयमा कुरा गर्दै नगर्नुको एउटा कारण अज्ञानता पनि हो । एकपटक एउटा ठूलो मिडियालाई अन्तरवार्ता दिँदा पूर्वप्रधानमन्त्री झलनाथ खनालले आफूले आयकर तिर्दै नतिरेको बताए । तर, मन्त्री, प्रधानमन्त्री तथा सांसद हुँदा उनले पाएको पारिश्रमिकमा उनले आयकर तिरेका थिए । करको थ्रेसहोल्डभन्दा माथि जानेबित्तिकै सबै सरकारी तथा निजी क्षेत्रबाट तलब बुझ्नेले आयकर तिर्नुपर्छ भन्ने विषय उनलाई थाहा रहेनछ । त्यति मात्रै होइन, आफूले पाएको तलब करकट्टी गरेर आएको हो भन्ने पनि उनलाई थाहा रहेनछ । त्यस्तै, प्रधानमन्त्री बन्नुभन्दा अघि संसद्मा भाषण गर्दै हालका प्रधानमन्त्री पुष्पकमल दाहालले ऋण लिएर विकास गर्नु भनेको ऋण लिएर घिउ खानुजस्तै हो भने । विकासका लागि आर्थिक स्रोत कहाँकहाँबाट जुट्छ, विश्वका अन्य देशले कसरी विकासका लागि स्रोत जुटाइरहेका छन् भन्ने विषयमा कुनै जानकारी उनमा नभएको त्यो अभिव्यक्तिले स्पष्ट पार्छ ।
